text: [{"text_idx": "#000003", "text": "Israa\u2019el haleellaa Gaazaa keessatti raawwatteen namoota 3 ajjeefte"}, {"text_idx": "#000004", "text": "Haleellaa waraanni Mootummaa Israa\u2019el halkan edaa raawwateen; dubartii ulfaa daa\u2019ima ji\u2019a 18 harkaa qabdu dabalatee, lammiilen falasxiin 3 ajjeefamuu isaanii dubbi himaan Ministeera Fayyaa Gaazaa, Ashraf al Qidraa beeksise. Dabalataan abbaa warraa dubartii ajjeefamtee dabalatee namoonni 12 madaayuun isaaniitis beekameera."}, {"text_idx": "#000005", "text": "Ka\u2019uumsi rakkoo ammaa, waraanni mootummaa Israa\u2019el halleellaa miseensota Hamaas irratti rawwatuu isaa akka ta\u2019e gabaafamutti jira. Guyyaa Roobii mootummaan Israa\u2019el Kaampii waraanaa Hamaas haleeluun miseensota Hamaas 2 kan umriin isaanii 23 ta\u2019u ajjeesuu isaa hordofee, Hamaas rokkeeta gara Israa\u2019el dhukaasuu jalqabe. Akka mootummaan Israa\u2019el jedhutti; Rokkeetni 150 ta\u2019u gara Israa\u2019el dhukaafameera. Kana keessaa 25 kan ta\u2019u Misaa\u2019el rokkeeta qolachuu danda\u2019uun fashaleeffamuu isaa waraanni Israa\u2019el beeksiseera. Kanneen hafan hedduminaan dirree qullaa kan haleelan ta\u2019uu kan ibse waraanni Israa\u2019el, ta\u2019us lammiileen Israa\u2019el 6 haleellaa rookkettaa kanaan miidhamuu isaanii beeksise. Kana booda Waraanni Israa\u2019el yeroo 140 ol haleellaa garagaraa raawwachuu isaa hime."}, {"text_idx": "#000006", "text": "Hamaas haleellaa dabalataa Israa\u2019el irratti raawwachuuf dhaadatuu isaa hordofee, waraanni israa\u2019el marii ariifachiisaa jalqabuun isaa beekkameera. Akkasumas lammiilee falasxiin daangaa Israa\u2019elii fi gaazaa irratti argaman bakka biroo qubsiisuuf yaada akka jiranis himameera."}]